倫敦傳道會大樓

倫敦傳道會大樓，又叫倫敦會樓，係香港一座歷史建築，喺香港島半山區羅便臣道79-80號，喺2009年被評為香港二級歷史建築。

史
倫敦傳道會大樓由倫敦傳道會喺1893年起，用嚟做傳教士嘅辦公室同宿舍。喺1939年，該建築物改做雅麗氏那打素醫院護士宿舍。1950年，新護士宿舍起好啟用，建築物就一直空置。1973年之後，倫敦傳道會撤出香港，建築物繼續被丟空，直到2000年，喺大樓旁邊嘅那打素醫院拆咗並改建做豪宅羅便臣道80號，大樓亦包括喺地皮裏面，發展商南豐集團喺買入之後先知道呢座建築物已列作為受保護歷史古蹟，唔希望拆咗佢，最後南豐只好將物業嘅外牆保留，用咗接近3,000萬港元將呢座古蹟做內部裝修，改做該屋苑嘅私人會所，主要提供靜態活動，包括宴會廳、美容按摩室、閱讀室同桌球室等。

建築特色
大樓係一棟三層高新古典主義建築，並結合咗意大利式同攝政時期嘅建築特式。平面係長方形，建築物正面每層都有列柱拱廊，平頂上面裝設咗幾支煙囪，矮牆上面有齒狀嘅裝飾線條。裏面就裝設咗裝飾用嘅扶手同壁爐，原本嘅木製樓梯仍然喺度。

西半山羅便臣道80號

香港二級歷史建築
半山區
香港西式建築